pythainlp/thaigov-v2-corpus-22032023 huggingface dataset:
วันอาทิตย์ที่ 5 กันยายน 2564
กสร. ชี้แจงนายจ้างสามารถกำหนดมาตรการปฏิบัติตนเพื่อความปลอดภัยจากโควิด-19 ได้ แต่ข้อกำหนดนั้นต้องไม่สร้างภาระแก่ลูกจ้างเกินสมควร
กสร. ชี้แจงนายจ้างที่กำหนดมาตรการการปฏิบัติตนเพื่อความปลอดภัยจาก COVID-19 ในบริษัท แม้จะมีวัตถุประสงค์ในการกำหนดมาตรการความปลอดภัยเพื่อลดความเสี่ยงในการติดเชื้อของลูกจ้าง แต่ถ้าข้อกำหนดนั้นสร้างภาระแก่ลูกจ้างเกินสมควร ลูกจ้างมีสิทธิคัดค้านนายจ้างได้
นางโสภา เกียรตินิรชา รองอธิบดีและโฆษกกรมสวัสดิการและคุ้มครองแรงงาน (กสร.)กล่าวว่า ตามที่มีข่าวว่าบริษัทแห่งหนึ่งได้มีประกาศเกี่ยวกับการปฏิบัติตนเพื่อความปลอดภัยจากการติดเชื้อไวรัสโคโรนา 2019 (COVID – 19) หากพบว่าพนักงานผู้ใดไม่ปฏิบัติตามคำแนะนำตามประกาศของบริษัท จนเป็นเหตุให้พนักงานติดเชื้อ และทำให้พนักงานอื่นต้องหยุดงานกักตัว บริษัทจะลงโทษทางวินัย โดยการตักเตือนเป็นลายลักษณ์อักษร งดการพิจารณาปรับเงินเดือน 1 ปี และงดการพิจารณาจ่ายโบนัส 1 ปี แม้นายจ้างจะมีวัตถุประสงค์เพื่อกำหนดมาตรการความปลอดภัยต่อสุขภาพและลดความเสี่ยงในการติดเชื้อของลูกจ้าง แต่เมื่อพิจารณาประเด็นที่ว่า หากลูกจ้างไม่ปฏิบัติตามคำสั่งประกาศดังกล่าว บริษัทจะลงโทษโดยการงดการปรับเงินเดือนหรืองดการจ่ายโบนัส ซึ่งการปรับเงินเดือนประจำปีและการจ่ายโบนัส เป็นสวัสดิการและสิทธิประโยชน์นอกเหนือจากที่กฎหมายคุ้มครองแรงงานกำหนด ลูกจ้างจะมีสิทธิได้รับมากน้อยเพียงใดจึงขึ้นกับเงื่อนไขหลักเกณฑ์ที่แต่ละสถานประกอบกิจการเป็นผู้กำหนด ก็ถือเป็นสภาพการจ้างที่ผูกพันให้ทั้งสองฝ่ายต้องปฏิบัติต่อกันตามข้อตกลงนั้น ดังนั้น หากนายจ้างนำเงื่อนไขการกระทำผิดของลูกจ้างมาเป็นหลักเกณฑ์ในการงดการปรับเงินเดือน หรืองดจ่ายโบนัส ซึ่งไม่เคยมีการกำหนดหลักเกณฑ์เช่นนี้มาก่อน ย่อมเป็นการสร้างหลักเกณฑ์เงื่อนไขใหม่ที่ไม่เป็นธรรม ซึ่งทำให้ลูกจ้างที่มีคุณสมบัติได้รับการพิจารณาปรับขึ้นเงินเดือนและโบนัสตามหลักเกณฑ์เงื่อนไขเดิม จะต้องถูกงดการพิจารณาปรับเงินเดือน 1 ปี หรืองดการพิจารณาจ่ายโบนัส 1 ปี การลงโทษดังกล่าวเช่นนี้ ย่อมเป็นการไม่ชอบและไม่เป็นธรรมต่อลูกจ้าง ถือเป็นการเปลี่ยนแปลงสภาพการจ้างที่ไม่เป็นคุณต่อลูกจ้าง หากนายจ้างนำหลักเกณฑ์นี้มาใช้ ลูกจ้างมีสิทธิโต้แย้งคัดค้านนายจ้างได้ และหากนายจ้างไม่ปรับหรือ จ่ายสิทธิประโยชน์ตามหลักเกณฑ์เดิมที่กำหนดไว้ ลูกจ้างสามารถใช้สิทธิกับทางศาลต่อไปได้
โฆษก กสร.กล่าวเพิ่มเติมว่า หากนายจ้างได้กำหนดระเบียบหรือคำสั่งที่สร้างภาระแก่ลูกจ้างเกินสมควรหรือทำให้นายจ้างได้เปรียบลูกจ้างเกินสมควร ศาลแรงงานมีอำนาจสั่งให้ระเบียบหรือคำสั่งนั้นมีผลบังคับใช้ได้เพียงเท่าที่เป็นธรรมและพอสมควรแก่กรณี ตามมาตรา 14/1 แห่งพระราชบัญญัติคุ้มครองแรงงาน พ.ศ. 2541
วันอังคารที่ 17 สิงหาคม 2564
​ครม. จัดซื้อวัคซีนไฟเซอร์เพิ่มเติม 10 ล้านโดส รวมเป็น 30 ล้านโดส  เริ่มทยอยส่งมอบได้ไตรมาส 4 ส่งผลไทยมีวัคซีนหลากหลายประเภท
​ครม. จัดซื้อวัคซีนไฟเซอร์เพิ่มเติม 10 ล้านโดส รวมเป็น 30 ล้านโดส  เริ่มทยอยส่งมอบได้ไตรมาส 4 ส่งผลไทยมีวัคซีนหลากหลายประเภท
วันนี้ 17 สิงหาคม 2564 ที่ประชุมคณะรัฐมนตรี(ครม.) รับทราบการจัดสั่งซื้อวัคซีนไฟเซอร์เพิ่มเติมอีก 10 ล้านโดส พร้อมมอบให้กรมควบคุมโรค กระทรวงสาธารณสุขได้ลงนามกับผู้แทนบริษัท ไฟเซอร์ (ประเทศไทย) จำกัดและไบออนเทค ทำให้การจัดซื้อวัคซีนไฟเซอร์ซึ่งเป็นวัคซีนชนิด mRNA เพิ่มจำนวนเป็น 30 ล้านโดส ซึ่งจะเริ่มทยอยจัดส่งในไตรมาสที่ 4 ของปี 2564 นี้
นายกรัฐมนตรีได้ขอบคุณทุกหน่วยงานที่สนับสนุนให้สามารถจัดหาวัคซีนไฟเซอร์ 30 ล้านโดส รวมถึงวัคซีนเทคโนโลยีต่างๆ มาฉีดให้แก่ประชาชน และขอให้มีการบริหารจัดการกระจายวัคซีนให้ดีด้วยแผนที่ชัดเจน รวมถึงการให้ข้อมูลการจัดสรรแก่ประชาชนต่อไป
การทำข้อตกลงเพื่อจัดหาวัคซีนไฟเซอร์ในครั้งนี้ จะทำให้ไทยมีวัคซีนโควิด-19 กระจายให้ประชาชนเกือบครบทุกชนิด ทั้งในส่วนของ mRNA ของไฟเซอร์ และโมเดอร์นา ชนิดเชื้อตาย ของซิโนแวคและซิโนฟาร์ม ชนิดไวรัลเวกเตอร์ ของแอสตร้าเซนเนก้า
ทั้งนี้ วัคซีนไฟเซอร์ ได้รับการขึ้นทะเบียนแบบมีเงื่อนไขจากสำนักงานคณะกรรมการอาหารและยา (อย.) เมื่อวันที่ 24 มิ.ย. 2564 และเป็นวัคซีนที่ขึ้นทะเบียนให้ใช้สำหรับผู้ที่มีอายุ 12 ปีขึ้นไปได้
วันจันทร์ที่ 5 กรกฎาคม 2564
ยกเลิกวันหยุดพิเศษ 27 ก.ค. 64
....
จากสถานการณ์การแพร่ระบาดของโรคโควิด-19 ในขณะนี้ รัฐบาลต้องเพิ่มการเฝ้าระวังอย่างเข้มงวด พร้อมขอความร่วมมือประชาชนหลีกเลี่ยงการเดินทางข้ามจังหวัด จึงส่งผลให้การประชุม ครม. นัดล่าสุด เห็นชอบการยกเลิกวันหยุดพิเศษ คือ วันอังคารที่ 27 ก.ค. 64 ตามที่เคยมีมติไปแล้วเมื่อวันที่ 29 ธ.ค. 63 เพื่อลดการเดินทางในช่วงวันหยุดยาว
.
นอกจากนี้ รัฐบาลได้กำชับให้หน่วยงานราชการและองค์กรที่เกี่ยวข้องอำนวยความสะดวกแก่ประชาชนในการยกเลิก การเปลี่ยนตั๋วเดินทาง รวมถึงการจองที่พัก สำหรับผู้ที่วางแผนการเดินทางไว้ล่วงหน้าในช่วงเวลาดังกล่าวด้วย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 2 กุมภาพันธ์ 2565
รัฐมนตรีเกษตรฯ 'เฉลิมชัย' รับฟังข้อเสนอกลุ่มเครือข่ายหนี้สินชาวนาแห่งประเทศไทย
รัฐมนตรีเกษตรฯ 'เฉลิมชัย' รับฟังข้อเสนอกลุ่มเครือข่ายหนี้สินชาวนาแห่งประเทศไทย เตรียมตั้งคณะทำงานติดตามผลการดำเนินงานของ กฟก. เพื่อรับทราบปัญหา และหาแนวทางแก้ไขร่วมกัน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ อนุญาตให้กลุ่มเครือข่ายหนี้สินชาวนาแห่งประเทศไทย นำโดยนายชรินทร์ ดวงดารา ที่ปรึกษากลุ่มเครือข่ายหนี้สินชาวนาแห่งประเทศไทย เข้าพบ ณ กระทรวงเกษตรและสหกรณ์ เพื่อขอทราบความคืบหน้าโครงการปรับโครงสร้างหนี้ของเกษตรกรสมาชิก กรณีเป็นหนี้กับ 4 ธนาคารของรัฐ ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารอาคารสงเคราะห์ และธนาคารพัฒนาวิสาหกิจขนาดกลางและขนาดย่อมแห่งประเทศไทย(SME BANK) โดยกระทรวงเกษตรและสหกรณ์ได้นำเสนอโครงการดังกล่าวเรียบร้อยแล้ว ซึ่งขณะนี้อยู่ระหว่างการพิจารณาของกระทรวงการคลัง และกระทรวงการคลังได้ให้ความเห็นเกี่ยวกับภาระงบประมาณและวินัยการเงินการคลัง ทั้งนี้ กระทรวงเกษตรฯ ได้เตรียมประชุมหน่วยงานที่เกี่ยวข้อง เพื่อจัดเตรียมข้อมูลในการตอบข้อคิดเห็นของกระทรวงการคลัง เพื่อจะได้นำโครงการดังกล่าว เสนอ ครม. เพื่อพิจารณาต่อไป
นอกจากนี้ ทางกลุ่มเครือข่ายฯ ได้ขอเสนอแนวทางบริหารจัดการ โดยเสนอขอตั้งคณะทำงาน เพื่อติดตามผลการดำเนินงานของสำนักงานกองทุนฟื้นฟูและพัฒนาเกษตร (กฟก.) เพื่อรับทราบปัญหา และหาแนวทางแก้ไขร่วมกัน ซึ่งรัฐมนตรีว่าการกระทรวงเกษตรและสหกรณ์ได้รับข้อเสนอ โดยองค์ประกอบของคณะทำงานนี้ ได้มอบหมายผู้อำนวยการสำนักบริหารกองทุนเพื่อช่วยเหลือเกษตรกรและรับเรื่องร้องเรียน พิจารณาร่วมกับหน่วยงานที่เกี่ยวข้องและผู้แทนเกษตรกรต่อไป
วันศุกร์ที่ 1 กรกฎาคม 2565
โฆษกรัฐบาลพอใจ “ชัชชาติ” รับลูก นายกรัฐมนตรี  ส่งเสริมการท่องเที่ยว ย้ำ 1 ก.ค. นี้เปิดประเทศเต็มรูปแบบ เน้นเจาะตลาดระยะไกล หวังกระตุ้นเศรษฐกิจนำรายได้เข้ารัฐช่วยเหลือประชาชน
โฆษกรัฐบาลพอใจ “ชัชชาติ” รับลูก นายกรัฐมนตรี  ส่งเสริมการท่องเที่ยว ย้ำ 1 ก.ค. นี้เปิดประเทศเต็มรูปแบบ เน้นเจาะตลาดระยะไกล หวังกระตุ้นเศรษฐกิจนำรายได้เข้ารัฐช่วยเหลือประชาชน
วันนี้ (1 กรกฎาคม 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยถึงกรณีที่นายชัชชาติ สิทธิพันธุ์ ผู้ว่าราชการกรุงเทพมหานคร (กทม.) จัดประชุมหารือกับการท่องเที่ยวแห่งประเทศไทย (ททท.) ว่า ตนเห็นด้วยที่ กทม. จะวางแผนและจัดกิจกรรมส่งเสริมการท่องเที่ยวให้สอดคล้องกับแนวทางของรัฐบาลผ่าน ททท. ซึ่งจะทำให้การดึงดูดนักท่องเที่ยวในภาพรวมของประเทศเป็นไปในทิศทางเดียวกัน ช่วยกระตุ้นเศรษฐกิจ นำรายได้เข้าประเทศ และช่วยเหลือประชาชนอย่างเต็มศักยภาพ โดยตั้งแต่วันที่ 1 ก.ค.65 นี้ เป็นต้นไป ศบค. ได้ยกเลิกระบบ Thailand Pass และเอกสารประกันสุขภาพของนักท่องเที่ยวต่างชาติ เพียงแค่แสดงใบรับรองการฉีดวัคซีนหรือแสดงผลการตรวจเชื้อโควิดที่เป็นลบตามหลักเกณฑ์ที่กำหนดเท่านั้น นับเป็นการเปิดประเทศเต็มรูปแบบตามนโยบายของพลเอก ประยุทธ์ จันทร์โอชา นายกรัฐมนตรี และแผนที่รัฐบาลเตรียมไว้ หลังจากที่การท่องเที่ยวไทยต้องเผชิญวิกฤตมากว่า 2 ปี
“รัฐบาลได้อนุมัติให้ปี 2565-2566 เป็นปีส่งเสริมการท่องเที่ยวไทย ตั้งเป้าให้นักท่องเที่ยวต่างชาติเดินทางมาประเทศไทยในปีนี้ 10 ล้านคน โดยเฉพาะนักท่องเที่ยวจากตลาดระยะไกล เช่น ซาอุดีอาระเบีย อิสราเอล คาซัคสถาน สหรัฐฯ และกลุ่มละตินอเมริกา ภายใต้แนวคิด Time is The New Currency ครอบคลุมนักท่องเที่ยวหลากหลายทั้งกลุ่มทำงานที่ไหนก็ได้ กลุ่มยูทูปเบอร์ กลุ่ม LGBTQ+ กลุ่มครอบครัว กลุ่มผู้สูงอายุ กลุ่มผู้ที่รักสุขภาพ และกลุ่มที่ชอบสัมผัสวิถีชีวิตท้องถิ่น โดย ททท.จะทำงานร่วมกับพันธมิตรต่าง ๆ เช่น สายการบิน โรงแรม บริษัทนำเที่ยว บริษัทท่องเที่ยวออนไลน์ (OTA) รวมถึงการจัดงานไทยเฟสติวัลในต่างประเทศเพื่อแนะนำประเทศไทย ซึ่งกิจกรรมหลายอย่างนั้น ททท.ดำเนินการได้ดีอยู่แล้ว เช่น การจัดงานเทศกาล หรือการสร้างคอนเทนต์ดึงดูดนักท่องเที่ยว ดังนั้นเชื่อว่า กทม. ในฐานะที่เป็นประตูบานแรกในการเปิดรับนักท่องเที่ยว จะสามารถดูแลรับผิดชอบการอำนวยความสะดวกทั้งด้านโครงสร้างพื้นฐาน ความปลอดภัย และเชื่อมต่อกับ ททท. ได้ ซึ่งนายกรัฐมนตรีย้ำว่า ทุกภาคส่วนต้องช่วยกันทำงาน ซึ่งรัฐบาลยินดีและพร้อมให้การสนับสนุน” นายธนกร กล่าว
วันพุธที่ 29 กันยายน 2564
กรมการขนส่งทางราง กระทรวงคมนาคม ลงพื้นที่เพื่อติดตามงานก่อสร้างโครงการรถไฟความเร็วสูงไทย - จีน
ณ ศูนย์ซ่อมบำรุงทางโคกสะอาด จังหวัดนครราชสีมา และบริเวณที่ตั้งสถานีอยุธยา จังหวัดพระนครศรีอยุธยา
เมื่อวันที่ 28 - 29 กันยายน 2564 นายพิเชฐ คุณาธรรมรักษ์ รองอธิบดีกรมการขนส่งทางราง กระทราวงคมนาคม นำคณะเจ้าหน้าที่กรมการขนส่งทางราง (ขร.) ลงพื้นที่ตรวจเยี่ยมและติดตามความคืบหน้าการดำเนินงานก่อสร้างโครงการรถไฟความเร็วสูงไทย - จีน ณ ศูนย์ซ่อมบำรุงทางโคกสะอาด จังหวัดนครราชสีมา (สัญญาที่ 2-1 : ช่วงสีคิ้ว-กุดจิก) และบริเวณที่ตั้งสถานีอยุธยา จังหวัดพระนครศรีอยุธยา เพื่อเร่งรัดการดำเนินการก่อสร้างให้เป็นไปตามแผนที่กำหนด โดยมีผู้แทนจากการรถไฟแห่งประเทศไทย (รฟท.) ให้การต้อนรับและบรรยายสรุป
โครงการก่อสร้างโครงการรถไฟความเร็วสูงไทย - จีน (สัญญาที่ 2-1 : ช่วงสีคิ้ว-กุดจิก) มีระยะทาง 11 กิโลเมตร ปัจจุบันอยู่ระหว่างการก่อสร้างทางรถไฟยกระดับ ความคืบหน้าการดำเนินการก่อสร้างอยู่ที่ ร้อยละ 74.03 โดยได้ขยายสัญญาเนื่องจากผลกระทบการแพร่ระบาดของโรคติดเชื้อไวรัสโคโรนาสายพันธุ์ใหม่ (COVID-19) ซึ่งคาดว่าจะก่อสร้างแล้วเสร็จประมาณพฤษภาคม 2565 สัญญาดังกล่าวรวมถึงศูนย์ซ่อมบำรุงทางโคกสะอาด ซึ่งได้มีก่อสร้างเป็นศูนย์ซ่อมบำรุงเบาและอาคารที่พักเจ้าหน้าที่ โดยงานอาคารมีความก้าวหน้าร้อยละ 73.96
ส่วนบริเวณที่ตั้งสถานีอยุธยา จังหวัดพระนครศรีอยุธยา ได้ลงพื้นที่ เพื่อสำรวจสภาพทางกายภาพและพื้นที่โดยรอบสถานีอยุธยาในปัจจุบันในการลงพื้นที่ฯ ดังกล่าว ผู้แทน รฟท. ได้ให้ข้อมูลการปรับปรุงสถานีรถไฟความเร็วสูงอยุธยา เพื่อลดข้อกังวลต่าง ๆ ในประเด็นผลกระทบที่อาจจะมีต่อพื้นที่มรดกโลก โดยคำนึงถึงความสอดคล้องกับสภาพพื้นที่ด้วย
ขณะที่ตัวแทนหอการค้าที่ลงพื้นที่ในครั้งนี้ด้วย พร้อมสนับสนุนแนวทางการกำหนดตำแหน่งสถานีบริเวณเดิม เนื่องจากจะช่วยส่งเสริมการท่องเที่ยวเชิงวัฒนธรรม กระจายรายได้ อำนวยความสะดวกในการเดินทาง ซึ่งจะได้นำเสนอความเห็นดังกล่าวไปยังกระทรวงคมนาคมและรัฐบาลต่อไป
ทั้งนี้ กระทรวงคมนาคมอยู่ระหว่างเตรียมนำเสนอคณะรัฐมนตรีเพื่อพิจารณาแนวทางก่อสร้างสถานีรถไฟความเร็วสูงอยุธยา ก่อน รฟท. ดำเนินการในส่วนที่เกี่ยวข้องต่อไป
วันจันทร์ที่ 18 ตุลาคม 2564
สธ.ดัน “หมอพร้อม” สู่ Digital Health Pass แสดงข้อมูลวัคซีน-ผลตรวจเชื้อก่อนใช้บริการ รองรับเปิดประเทศ
กระทรวงสาธารณสุขยกระดับ “หมอพร้อม” เป็น Digital Health Pass แสดงหลักฐานการรับวัคซีนโควิด 19 ผลการตรวจหาเชื้อทั้ง RT-PCR และ ATK รวมถึงประวัติการติดเชื้อ ช่วยอำนวยความสะดวกในการเดินทางและเข้ารับบริการในสถานที่ต่างๆ ตามมาตรการ COVID Free Setting
กระทรวงสาธารณสุขยกระดับ “หมอพร้อม” เป็นDigital Health Pass แสดงหลักฐานการรับวัคซีนโควิด 19ผลการตรวจหาเชื้อทั้งRT-PCR และ ATK รวมถึงประวัติการติดเชื้อ ช่วยอำนวยความสะดวกในการเดินทางและเข้ารับบริการในสถานที่ต่างๆ ตามมาตรการ COVID Free Setting เพื่ออยู่ร่วมกับโควิดอย่างปลอดภัย
วันนี้ (18 ตุลาคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า ขณะนี้ประเทศไทยสามารถควบคุมโรคโควิด 19 ให้อยู่ในระดับทรงตัว มีการทยอยเปิดกิจการกิจกรรมต่างๆ เพิ่มมากขึ้น เพื่อมุ่งสู่การเปิดประเทศ โดยยึดหลักว่าประชาชนสามารถใช้ชีวิตร่วมกับโรคโควิด 19 อย่างปลอดภัย สิ่งสำคัญคือการเข้มมาตรการป้องกันตนเองสูงสุดตลอดเวลา (Universal Prevention) การฉีดวัคซีนให้ครอบคลุมตามเป้าหมาย
เพื่อช่วยลดการป่วยรุนแรงและการเสียชีวิต และสถานประกอบการต่างๆ ใช้มาตรการองค์กรปลอดเชื้อโควิด หรือ COVID Free Setting ซึ่งจำเป็นต้องมีระบบมารองรับให้สามารถตรวจสอบประวัติการรับวัคซีน ผลการตรวจหาเชื้อ และการวินิจฉัยโควิด 19 ได้
นายแพทย์เกียรติภูมิกล่าวต่อว่า กระทรวงสาธารณสุขจึงพัฒนาระบบ “หมอพร้อม” ซึ่งเดิมเป็นระบบที่รวบรวมรายงานผลการฉีดวัคซีนโควิด 19 และอาการไม่พึงประสงค์ ให้เป็นDigital Health Pass เพื่อรองรับการเปิดประเทศ อำนวยความสะดวกแก่สถานประกอบการในการตรวจสอบและประชาชนในการแสดงหลักฐานข้อมูล ประกอบด้วย 3 ส่วน คือ 1.การรับวัคซีนโควิด 19 ซึ่งจะถูกบันทึกโดยหน่วยบริการวัคซีนโควิด 19 ทั่วประเทศหากประชาชนได้รับวัคซีนครบ ระบบจะแสดงสถานะสีเขียวว่า “รับวัคซีนแล้ว (Vaccinated)” 2.ผลตรวจหาเชื้อโควิด 19 ทั้งแบบ RT-PCR และ ATK โดยข้อมูลจะถูกส่งมาจากโรงพยาบาล คลินิก ร้านขายยา และหน่วยงานอื่นๆ ที่ร่วมโครงการ “หมอพร้อม Station” ในการบันทึกข้อมูลการตรวจหาเชื้อโควิด 19 และ 3.ประวัติการวินิจฉัยโควิด 19 ที่จะแสดงสถานะการวินิจฉัยโควิด 19 โดยแพทย์ สำหรับผู้ที่หายป่วยแล้ว
“ข้อมูลที่แสดงบนDigital Health Pass เป็นข้อมูลแบบย่อเพื่อให้ผู้ให้บริการตรวจสอบ และสามารถสแกน QR Code ที่อยู่ด้านล่างสุด เพื่อตรวจสอบรายละเอียดเพิ่มเติมได้ ซึ่งการแสดงข้อมูลบนแพลตฟอร์มเดียว ช่วยลดการพกพาเอกสารหลายฉบับ โดยหมอพร้อมได้เพิ่มระบบความปลอดภัยในการแสดงข้อมูลส่วนบุคคล ประชาชนสามารถกดปุ่มเปิดปิดการแสดงข้อมูลส่วนบุคคลได้ มีระบบเข้ารหัสเพื่อป้องกันการปลอมแปลงและอ่านข้อมูลจัดเก็บข้อมูลด้วยเทคโนโลยีBlockchain ที่เป็นมาตรฐานความปลอดภัยระดับสากล ตรวจสอบที่มาที่ไปของข้อมูลได้ที่ผ่านมามีการนำ Digital Health Pass มาใช้ตรวจสอบการเดินทางโดยสารการบินภายในประเทศไทย และหลังจากนี้สามารถนำมาใช้แสดงสถานะสุขภาพเพื่อเดินทางเข้าจังหวัด หรือเข้าใช้บริการสถานที่ต่างๆ ได้” นายแพทย์เกียรติภูมิกล่าว
*********************************** 18 ตุลาคม 2564
วันศุกร์ที่ 3 ธันวาคม 2564
โครงการสนับสนุนค่าพัฒนาผลผลิตผู้ปลูกข้าว ไร่ละ 1,000 บาท
วันศุกร์ที่ 3 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลห่วงใยเกษตรกรผู้ปลูกข้าวที่ได้รับความเดือดร้อนจากสถานการณ์ต่าง ๆ เช่น ภัยแล้ง ภัยน้ำท่วม โรคระบาด รวมถึงสถานการณ์ของโรคโควิด-19 ทำให้ต้นทุนการผลิตสูงขึ้น จึงได้อนุมัติโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2564/65 โดยเกษตรกรจะได้รับการช่วยเหลือในอัตราไร่ละ 1,000 บาท ครัวเรือนละไม่เกิน 20 ไร่ หรือครัวเรือนละไม่เกิน 20,000 บาท มีระยะเวลาการจ่ายตั้งแต่เดือน ก.ย.2564 – เม.ย.2565 ดำเนินการโดย ธ.ก.ส. เพื่อให้เกษตรกรมีรายได้เหลือเพิ่มขึ้นไว้ใช้จ่ายหมุนเวียนในครัวเรือน และกระตุ้นการใช้จ่ายในระดับเศรษฐกิจฐานราก รวมถึงเป็นการเพิ่มการหมุนเวียนของเงินในระบบเศรษฐกิจของประเทศด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันศุกร์ที่ 27 พฤษภาคม 2565
กรมสรรพสามิตร่วมลงนามบันทึกข้อตกลงสำนักงานกองทุนน้ำมันเชื้อเพลิง เชื่อมโยงข้อมูลการนำส่งเงิน-รับเงินชดเชยจากกองทุนน้ำมันเชื้อเพลิง
พิธีลงนามบันทึกข้อตกลงโครงการพัฒนาระบบติดตามและการเชื่อมโยงข้อมูลระหว่างกรมสรรพสามิตและ สกนช. เพื่อนำระบบงานสารสนเทศมาสนับสนุนการทำงานได้อย่างถูกต้อง รวดเร็ว ทันสมัย และมีประสิทธิภาพ
วันนี้ (27 พ.ค. 2565) นายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง เปิดเผยว่า ได้มีพิธีร่วมลงนามในบันทึกข้อตกลงโครงการพัฒนาระบบติดตามและการเชื่อมโยงข้อมูลระหว่างกรมสรรพสามิตและสำนักงานกองทุนน้ำมันเชื้อเพลิง (สกนช.) เพื่อนำระบบงานสารสนเทศมาสนับสนุนการทำงานได้อย่างถูกต้อง รวดเร็ว ทันสมัย และมีประสิทธิภาพ ในส่วนงานของการนำส่งเงิน ขอรับเงินชดเชย และการขอรับคืนจากกองทุนน้ำมันเชื้อเพลิง รวมทั้งการจ่ายเงินชดเชยให้กับผู้ประกอบการ
ความร่วมมือดังกล่าวยังช่วยให้เกิดการเชื่อมโยงข้อมูลที่จำเป็นในการใช้งานระหว่าง กรมสรรพสามิต และ สกนช. เป็นการลดขั้นตอนการจัดส่งข้อมูลเกี่ยวกับกองทุนน้ำมันเชื้อเพลิง ให้มีความถูกต้องและรวดเร็วทันต่อการใช้งาน มีความน่าเชื่อถือ และความปลอดภัย ตลอดจนเพิ่มประสิทธิภาพการตรวจสอบ กำกับ และดูแลให้เกิดความถูกต้อง โปร่งใส
ทั้งนี้ ตามพระราชบัญญัติกองทุนน้ำมันเชื้อเพลิง พ.ศ. 2562 กำหนดให้การส่งเงินเข้ากองทุนน้ำมันฯ หรือขอรับเงินชดเชยจากกองทุนน้ำมันฯ ยื่นรายการต่อกรมสรรพสามิตพร้อมชำระภาษี (ถ้ามี) โดยการสั่งจ่ายเงินชดเชยแก่ผู้มีสิทธิได้รับ กรมสรรพสามิตจะตรวจสอบเอกสารขอรับเงินชดเชยเบื้องต้นและส่งเอกสารให้ สกนช. เพื่อพิจารณาการเบิกจ่ายให้ผู้ประกอบการอุตสาหกรรมน้ำมันและผลิตน้ำมันต่อไป ซึ่งปัจจุบันการดำเนินการมีข้อมูลและเอกสารปริมาณค่อนข้างมาก ทำให้ต้องใช้ระยะเวลาในการตรวจสอบความถูกต้องของเอกสาร จึงเกิดความร่วมมือนี้เพื่อพัฒนาระบบการให้บริการให้เป็นระบบอิเล็กทรอนิกส์ตามนโยบายรัฐบาล เชื่อมโยงข้อมูลเพื่อให้เกิดความรวดเร็ว ทันสมัย และมีประสิทธิภาพมากยิ่งขึ้น
สำหรับการลงนามในบันทึกข้อตกลงดังกล่าว นายณัฐกร อุเทนสุต ที่ปรึกษาด้านพัฒนาระบบควบคุมทางสรรพสามิต เป็นผู้ลงนามของกรมสรรพสามิต และนายวิศักดิ์ วัฒนศัพท์ ผู้อำนวยการสำนักงานกองทุนน้ำมันเชื้อเพลิง เป็นผู้ลงนามของ สกนช.
วันพุธที่ 18 สิงหาคม 2564
กรมส่งเสริมอุตสาหกรรมเชิญร่วมงานประกาศรางวัล การประกวดกิจกรรมส่งเสริมการใช้เทคโนโลยีเกษตรอุตสาหกรรมอัจฉริยะ (SAMAD 2021)
พบกันวันพุธที่ 25 สิงหาคม 2564 เวลา 13.30-15.30 น.
กรมส่งเสริมอุตสาหกรรมเชิญร่วมงานประกาศรางวัล การประกวดกิจกรรมส่งเสริมการใช้เทคโนโลยีเกษตรอุตสาหกรรมอัจฉริยะ (SAMAD 2021)
กรุงเทพฯ-สิงหาคม 2564 กรมส่งเสริมอุตสาหกรรม กระทรวงอุตสาหกรรม จัดประกวด “รางวัลส่งเสริมการใช้เทคโนโลยีเกษตรอุตสาหกรรมอัจฉริยะ ประจำปี 2564” Smart Agro-Machinery DIProm 2021 เพื่อส่งเสริมและพัฒนาเทคโนโลยี นวัตกรรม กระบวนการผลิตและเครื่องจักรกลที่เกี่ยวข้องกับเกษตรอุตสาหกรรม รวมทั้งถ่ายทอดเทคโนโลยีการแปรรูปที่เหมาะสม อีกทั้งเพื่อยกระดับและพัฒนาแบบอย่างการใช้เทคโนโลยีเกษตรอุตสาหกรรมอัจฉริยะสู่การเป็นธุรกิจเกษตรอุตสาหกรรมอัจฉริยะอย่างมืออาชีพ รวมทั้งเป็นแนวทางในการต่อยอดและขยายผลการยกระดับและพัฒนาเกษตรอุตสาหกรรมของประเทศอย่างเป็นรูปธรรม พร้อมสนับสนุนให้เกิดการถ่ายทอดองค์ความรู้เทคโนโลยีเกษตรอุตสาหกรรมอัจฉริยะและเผยแพร่เทคโนโลยีสู่ท้องถิ่นผ่านเครือข่ายผู้เชี่ยวชาญของสถาบันการศึกษา หรือผู้เชี่ยวชาญภาคเอกชน
ในปีนี้มีจำนวนทีมเข้าร่วมประกวดทั้งสิ้น 115 ทีม ซึ่งจะทำการประกาศทีมที่ได้คัดเลือกเป็นแบบอย่างการใช้เทคโนโลยีเกษตรอุตสาหกรรมอัจฉริยะและประกาศผลรางวัล 5 ประเภทรางวัล ประกอบด้วย
1.	รางวัลชนะเลิศ 1 แบบอย่าง
2.	รางวัลรองชนะเลิศ อันดับหนึ่ง 1 แบบอย่าง
3.	รางวัลรองชนะเลิศ อันดับสอง  1 แบบอย่าง
4.	รางวัล Knowledge Sharing จำนวน 1 แบบอย่าง
5.	รางวัล Technical Challenge จำนวน 1 แบบอย่าง
ซึ่งจะมีพิธีมอบรางวัลและโล่เกียรติยศ ในพุธที่ 25 สิงหาคม 2564 เวลา 13.30-15.30 น. โดยมี
ดร.ณัฐพล รังสิตพล อธิบดีกรมส่งเสริมอุตสาหกรรม เป็นประธานในพิธีมอบรางวัล พร้อมด้วยนางสาวอริยาพร อำนรรฆสรเดช ผู้อำนวยการกองพัฒนาเกษตรอุตสาหกรรม กรมส่งเสริมอุตสาหกรรม เข้าร่วมในพิธี และในงานมีการบรรยายพิเศษ หัวข้อ “การประยุกต์ใช้เทคโนโลยีเกษตรอุตสาหกรรมอัจฉริยะในประเทศไทย” โดยได้รับการสนับสนุนจากมหาวิทยาลัยเกษตรศาสตร์ สามารถลงทะเบียนเข้าร่วมงานฟรี ได้ที่ Link: http://shorturl.asia/D3OPx
วันจันทร์ที่ 1 สิงหาคม 2565
รองปลัดฯ วรวรรณ เยี่ยมชมการดำเนินงาน โครงการ Rubber City นิคมอุตสาหกรรมภาคใต้
รองปลัดฯ วรวรรณ เยี่ยมชมการดำเนินงาน โครงการ Rubber City นิคมอุตสาหกรรมภาคใต้
วันจันทร์ที่ 18 ตุลาคม 2564
นายศักดิ์สยาม ชิดชอบ รัฐมนตรีว่าการกระทรวงคมนาคม เข้าร่วมการประชุม (Regional Environmentally Sustainable Transport (EST) Forum in Asia) ครั้งที่ 14
...
นายศักดิ์สยาม ชิดชอบ รัฐมนตรีว่าการกระทรวงคมนาคม ร่วมกล่าวถ้อยแถลงระดับรัฐมนตรี ในการประชุมด้านการขนส่งที่เป็นมิตรต่อสิ่งแวดล้อมในภูมิภาคเอเชีย (Regional Environmentally Sustainable Transport (EST) Forum in Asia) ครั้งที่ 14 เพื่อนำเสนอการดำเนินงานของประเทศไทย ในการมุ่งสู่การพัฒนาระบบการขนส่งที่ยั่งยืนและสนับสนุนการดำเนินการตามร่างปฏิญญาไอจิ ค.ศ. 2030 โดยมีนายชยธรรม์ พรหมศร ปลัดกระทรวงคมนาคม เข้าร่วมการประชุม ในวันที่ 18 ตุลาคม 2564 ณ ห้องประชุมราชดำเนิน กระทรวงคมนาคม
รัฐบาลแห่งประเทศญี่ปุ่น ได้ร่วมกับคณะกรรมาธิการเศรษฐกิจและสังคมแห่งสหประชาชาติสำหรับเอเชียและแปซิฟิก (เอสแคป) ธนาคารพัฒนาเอเชีย (Asian Development Bank : ADB) และศูนย์พัฒนาระดับภูมิภาคแห่งสหประชาชาติ (the United Nations Centre for Regional Development : UNCRD) ฝ่ายเป้าหมายการพัฒนาที่ยั่งยืนสหประชาชาติร่วมกับรัฐบาลสาธารณรัฐประชาชนจีน ได้จัดการประชุมด้านการขนส่งที่เป็นมิตรต่อสิ่งแวดล้อมในภูมิภาคเอเชีย (Regional Environmentally Sustainable Transport (EST) Forum in Asia) ครั้งที่ 14 ผ่านระบบการประชุมทางไกล ภายใต้หัวข้อหลัก “ระบบการขนส่งยุคถัดไป สำหรับการบรรลุเป้าหมายการพัฒนาที่ยั่งยืนและความเป็นกลางทางคาร์บอน – เพื่อภูมิภาคเอเชียที่ปลอดภัย เข้าถึงได้ และยืดหยุ่น” (Next Generation Transport Systems for Achieving SDGs and Carbon Nuetrality – for a Safer, Affordable, Accessible and Resilient Asia) โดยมีรัฐมนตรีจากประเทศสมาชิก EST จำนวน ๒๕ ประเทศ ร่วมกล่าวถ้อยแถลง ได้แก่ อัฟกานิสถาน บังกลาเทศ ภูฏาน บรูไน กัมพูชา สาธารณรัฐประชาชนจีน อินเดีย อินโดนีเซีย สาธารณรัฐอิสลามอิหร่าน ญี่ปุ่น สาธารณรัฐเกาหลี สาธารณรัฐประชาธิปไตยประชาชนลาว มาเลเซีย มัลดีฟส์ มองโกเลีย เมียนมา เนปาล ปากีสถาน ฟิลิปปินส์ สหพันธรัฐรัสเซีย สิงคโปร์ ศรีลังกา ติมอร์-เลสเต ไทย และเวียดนาม
ทั้งนี้ นายศักดิ์สยาม ชิดชอบ รัฐมนตรีว่าการกระทรวงคมนาคม ได้กล่าวถ้อยแถลงเกี่ยวกับการดำเนินงานของประเทศไทยที่สอดคล้องกับการพัฒนาระบบการขนส่งที่ยั่งยืน ซึ่งประกอบด้วย แผนงานและโครงการด้านการพัฒนาระบบการขนส่งที่เป็นมิตรต่อสิ่งแวดล้อม เช่น การจัดทำแผนปฏิบัติการการตั้งเป้าหมายการมีส่วนร่วมของประเทศ (Nationally Determined Contributions : NDC) ภาคการขนส่ง การส่งเสริมการใช้ยานยนต์ไฟฟ้า การสร้างความเชื่อมโยงด้านการขนส่ง เช่น แนวคิด MR-MAP การพัฒนาระบบการขนส่งภายในเมือง เช่น ระบบรถไฟฟ้าภายในกรุงเทพมหานครและปริมณฑล รวมถึงเมืองหลักของประเทศไทย รวมทั้งการสนับสนุนการดำเนินการตามร่างปฏิญญาไอจิ ค.ศ. ๒๐๓๐ ว่าด้วยการขนส่งที่เป็นมิตรต่อสิ่งแวดล้อม : มุ่งสู่การขนส่งที่ยั่งยืนในภูมิภาคเอเชีย (ค.ศ. ๒๐๒๑ – ๒๐๓๐) (2030 Aichi Declaration on Environmentally Sustainable Transport - Making Transport in Asia Sustainable (2021 - 2030)) ซึ่งจะมีการรับรองในการประชุม EST ครั้งที่ 14 และเป็นการสานต่อปฏิญญากรุงเทพฯ ค.ศ. 2020 ที่ได้รับการรับรองในการประชุม EST ครั้งที่ 5 เมื่อปี ค.ศ. 2010 ณ กรุงเทพมหานคร เพื่อแสดงถึงการให้ความสำคัญในการพัฒนาระบบการขนส่งที่ยั่งยืนและเข้าถึงได้ในภูมิภาคเอเชีย ให้มีความสอดคล้องกับความตกลงที่เกี่ยวข้อง และเป็นการตระหนักถึงการดำเนินการที่เข้มข้นมากขึ้นในการพัฒนาระบบการขนส่งที่ยั่งยืนในภูมิภาคเอเชีย
วันศุกร์ที่ 17 กันยายน 2564
ดีอีเอส ร่วมเวทีคณะผู้แทน National Center for APEC
ดีอีเอส ร่วมเวทีคณะผู้แทน National Center for APEC แลกเปลี่ยนเรื่องพัฒนาการด้านดิจิทัล การพัฒนานโยบายและกฎหมายด้านการคุ้มครองข้อมูลส่วนบุคคลและการรักษาความมั่นคงปลอดภัยไซเบอร์ การพัฒนา Digital ID และการพัฒนากำลังคนด้านดิจิทัล ผ่านระบบการประชุมทางไกล
เมื่อวันที่ 17 กันยายน 2564 นางปิยนุช วุฒิสอน ผู้ตรวจราชการกระทรวงดิจิทัลเพื่อเศรษฐกิจและสังคม เป็นผู้แทนปลัดกระทรวงดิจิทัลเพื่อเศรษฐกิจและสังคม พร้อมด้วยหน่วยงานที่เกี่ยวข้อง อาทิ คณะกรรมการดิจิทัลเพื่อเศรษฐกิจและสังคมแห่งชาติ สำนักงานส่งเสริมเศรษฐกิจดิจิทัล สำนักงานพัฒนาธุรกรรมทางอิเล็กทรอนิกส์ คณะกรรมการคุ้มครองข้อมูลส่วนบุคคล และสำนักงานคณะกรรมการการรักษาความมั่นคงปลอดภัยไซเบอร์แห่งชาติ เข้าร่วมการประชุมหารือกับคณะผู้แทน National Center for APEC (NCAPEC) ผ่านระบบการประชุมทางไกล ณ ห้องประชุม 801 ชั้น 8 กระทรวงดิจิทัลเพื่อเศรษฐกิจและสังคม โดยนางสาว Monica Hardy Whaley ประธาน NCAPEC ทำหน้าที่เป็นผู้นำคณะผู้แทน NCAPEC ร่วมด้วยผู้บริหารจากบริษัทชั้นนำของสหรัฐอเมริกา
การประชุมดังกล่าวได้มีการหารือในเรื่องพัฒนาการด้านดิจิทัลและโครงการสำคัญของไทย การพัฒนานโยบายและกฎหมาย โดยเฉพาะด้านการคุ้มครองข้อมูลส่วนบุคคลและการรักษาความมั่นคงปลอดภัยไซเบอร์ การพัฒนา Digital ID และการพัฒนากำลังคนด้านดิจิทัล รวมถึงการเป็นเจ้าภาพเอเปคของไทย ในปี 2565
การประชุมหารือครั้งนี้เป็นโอกาสอันดีในการแลกเปลี่ยนความเห็นเกี่ยวกับบทบาทของไทยในเอเปค การเตรียมการสำหรับการเป็นเจ้าภาพเอเปคของไทย ในปี 2565 ตลอดจนการรับฟังข้อเสนอของภาคธุรกิจของสหรัฐอเมริกา
*********************
วันพุธที่ 2 มีนาคม 2565
โฆษกรัฐบาลเผย นายกฯ ห่วงใยชาวไทยในยูเครนที่กำลังเดินทางกลับประเทศไทยและยังติดค้าง พร้อมกำชับกระทรวงการต่างประเทศและหน่วยงานที่เกี่ยวข้องส่งคนไทยที่ประสงค์เดินทางกลับบ้านโดยสวัสดิภาพทุกคน
โฆษกรัฐบาลเผย นายกฯ ห่วงใยชาวไทยในยูเครนที่กำลังเดินทางกลับประเทศไทยและยังติดค้าง พร้อมกำชับกระทรวงการต่างประเทศและหน่วยงานที่เกี่ยวข้องส่งคนไทยที่ประสงค์เดินทางกลับบ้านโดยสวัสดิภาพทุกคน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามความคืบหน้าการให้ความช่วยเหลือคนไทยในยูเครนจากสถานการณ์ความตึงเครียดในยูเครนอย่างใกล้ชิด ทั้งยังแสดงความห่วงใยต่อความปลอดภัยของพี่น้องประชาชนชาวไทยในยูเครน และขอบคุณเจ้าหน้าที่ทุกฝ่ายที่กำลังปฏิบัติงานให้ความช่วยเหลือผู้ที่ยังติดค้างอยู่ในยูเครน พร้อมกำชับให้กระทรวงการต่างประเทศและหน่วยงานที่เกี่ยวข้องเร่งดำเนินการส่งชาวไทยที่ประสงค์เดินทางกลับประเทศโดยเร็วที่สุดโดยสวัสดิภาพ
กระทรวงการต่างประเทศได้แจ้งความคืบหน้าแผนการช่วยเหลือคนไทยในยูเครน จากสถานเอกอัครราชทูต ณ กรุงวอร์ซอ ประเทศโปแลนด์ นับตั้งแต่การตั้งศูนย์ปฏิบัติการช่วยเหลือคนไทยในยูเครน ตั้งแต่เมื่อวันศุกร์ที่ 25 กุมภาพันธ์ 2565 เป็นต้นมา โดยเมื่อวันที่ 28 กุมภาพันธ์ 2565 สถานเอกอัครราชทูต ณ กรุงวอร์ซอ ได้ช่วยเหลือให้คนไทยที่ศูนย์ปฏิบัติการช่วยเหลือคนไทยในยูเครนอีก 43 คน อพยพออกจากยูเครนเข้ามายังประเทศโปแลนด์และกำลังเดินทางโดยเครื่องบินกลับมายังประเทศไทย ซึ่งจนถึงตอนนี้ มีการอพยพคนไทยออกนอกยูเครนแล้วทั้งสิ้น 142 คน โดยกำหนดการเดินทางกลับประเทศไทยในวันนี้แบ่งคณะคนไทยออกเป็น 2 ชุด ได้แก่
คณะคนไทยชุดที่ 1 จำนวน 38 คนจะเดินทางโดยเครื่องบินออกจากกรุงบูคาเรสต์ ประเทศโรมาเนีย ในวันที่ 1 มีนาคม 2565 มีกำหนดถึงประเทศไทยในวันที่ 2 มีนาคม 2565 โดยสายการบินไทย เที่ยวบินที่ TG923 เวลา 06.25 น. และ
คณะคนไทยชุดที่ 2 จำนวน 58 คนจะเดินทางโดยเครื่องบินออกจากกรุงวอร์ซอ ประเทศโปแลนด์ ในวันที่ 1 มีนาคม 2565 มีกำหนดถึงประเทศไทยในวันที่ 2 มีนาคม 2565 โดยสายการบินเอมิเรตส์ เที่ยวบินที่ EK384 เวลา 12.05 น.
จากการรายงานทราบว่ากลุ่มคนไทยที่ยังติดค้างอยู่ในเมืองต่าง ๆ ทุกคนปลอดภัย และมีคนไทยอีก 35 คน จากกรุงเคียฟ เมืองคาเคียฟ เมืองซาโปรีเซีย ฯลฯ สามารถทยอยเดินทางออกมาได้แล้วและอยู่ในระหว่างการเดินทางไปยังศูนย์ปฏิบัติการช่วยเหลือคนไทยในยูเครน
นายธนกรฯ กล่าวว่า นายกรัฐมนตรีห่วงกังวลต่อสถานการณ์ที่ยังมีความตึงเครียดอาจส่งผลถึงความปลอดภัยของพี่น้องชาวไทย และเจ้าหน้าที่ทุกคน อย่างไรก็ดี ได้กำชับให้ดำเนินการช่วยเหลือคนไทยด้วยความรอบคอบ และเชื่อมั่นว่าจะพาพี่น้องชาวไทยทุกคนที่แสดงความประสงค์เดินทางถึงประเทศไทยโดยปลอดภัยและสวัสดิภาพ
วันศุกร์ที่ 29 ตุลาคม 2564
ธพส. ล้ำ ใช้หุ่นยนต์ “น้องปกป้อง” เฝ้าระวังโควิด-19 พร้อมลงพื้นที่จัดระเบียบร้านค้าภายในอาคาร B
ธพส.ผู้บริหารศูนย์ราชการเฉลิมพระเกียรติ ๘๐ พรรษา ๕ ธันวาคม ๒๕๕๐ ใช้นวัตกรรมล้ำหน้านำหุ่นยนต์ “น้องปกป้อง” มาตรวจจับผู้ที่ไม่สวมหน้ากากอนามัยและตรวจวัดอุณหภูมิ เพื่อเฝ้าระวังการแพร่กระจายเชื้อไวรัสโคโรนา 2019 ภายในศูนย์ราชการเฉลิมพระเกียรติฯ แจ้งวัฒนะ
ธพส. ได้นำหุ่นยนต์สำหรับตรวจจับ และเฝ้าระวังการแพร่กระจายเชื้อไวรัสโควิด-19 ชื่อว่า “น้องปกป้อง” ที่ได้รับการยอมรับจากบริษัทชั้นนำทั่วโลก จำนวน 2 ตัว ซึ่งกลไกการทำงานของหุ่นยนต์ตัวนี้จะมีกล้องคอยตรวจจับและสแกนใบหน้าโดยอาศัยระบบปฏิบัติการ AI เป็นตัวสแกนเพื่อวัดอุณหภูมิและตรวจจับผู้ที่ไม่สวมหน้ากากอนามัย รวมถึงผู้ที่สวมหน้ากากอนามัยไม่ถูกต้องภายในรัศมี 5 เมตร และยังสามารถหยุดหรือหลบหลีกสิ่งกีดขวางได้เอง ทั้งนี้หากพบผู้ที่ไม่สวมหน้ากากอนามัยจะทำการแจ้งเตือนด้วยเสียงผ่านลำโพงของหุ่นยนต์ได้ทั้งภาษาไทยและภาษาอังกฤษ
นอกจากการนำหุ่นยนต์มาตรวจและเฝ้าระวังการแพร่กระจายเชื้อไวรัสโควิด-19 แล้ว ธพส. ยังได้นำหุ่นยนต์ “น้องปกป้อง” มาประยุกต์ใช้ในการตรวจจับควันไฟ ก๊าซพิษ และค่าฝุ่น PM 2.5 ภายในศูนย์ราชการเฉลิมพระเกียรติฯ แจ้งวัฒนะ อีกด้วย
สำหรับชื่อหุ่นยนต์ “น้องปกป้อง” ธพส. ได้มาจากการจัดกิจกรรมประกวดตั้งชื่อหุ่นยนต์ตรวจจับผู้ที่ไม่สวมหน้ากากอนามัยผ่านเพจเฟซบุ๊ก Government Complex ศูนย์ราชการฯ แจ้งวัฒนะ โดยมีผู้เข้าร่วมกิจกรรมเป็นจำนวนมาก สำหรับชื่อ “น้องปกป้อง” นั้น ผู้ตั้งชื่อได้ให้เหตุผลของการตั้งชื่อว่า “คอยดูแลและห่วงใยเพื่อน ๆ อยู่ร่วมอาคาร ให้ปลอดภัย”
ในการนี้ ดร.นาฬิกอติภัค แสงสนิท กรรมการผู้จัดการ บริษัท ธนารักษ์พัฒนาสินทรัพย์ จำกัด เปิดเผยว่า ได้ลงพื้นที่บริเวณชั้น 1 อาคารรัฐประศาสนภักดี (อาคาร B) เพื่อสำรวจและเตรียมความพร้อมในการจัดระเบียบการจัดสรรพื้นที่มิลเลี่ยนมอลล์ (Million Mall) และร้อยร้านมาร์เช่ ให้เกิดความเหมาะสมและสอดคล้องกับความต้องการใช้พื้นที่ของผู้เช่าทั้งภาครัฐและเอกชน เพื่อให้เกิดประโยชน์สูงสุดแก่ผู้ปฏิบัติงานและผู้ใช้บริการภายในอาคาร B ภายหลังสถานการณ์การแพร่ระบาดของโควิด-19 เริ่มคลี่คลาย (Post COVID-19)
วันพฤหัสบดีที่ 18 พฤศจิกายน 2564
โฆษกรัฐบาลวอนประชาชนรับข่าวสารจากแหล่งข่าวที่น่าเชื่อถือ แจงนายกฯ ร่วมโบกมือพร้อมกับผู้นำประเทศอื่นๆ ด้วย แต่ลดมือลงก่อน ทำให้ถูกมือดีหยิบไปบิดเบือน
โฆษกรัฐบาลวอนประชาชนรับข่าวสารจากแหล่งข่าวที่น่าเชื่อถือ แจงนายกฯ ร่วมโบกมือพร้อมกับผู้นำประเทศอื่นๆ ด้วย แต่ลดมือลงก่อน ทำให้ถูกมือดีหยิบไปบิดเบือน
นายธนกร วังบุญคงชนะ โฆษกประจำสำนักนายกรัฐมนตรี กล่าวถึงกรณีที่มีการนำภาพ พล.อ.ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ช่วงเวลาระหว่างการถ่ายภาพร่วมกันของผู้นำประเทศต่างๆ ในระหว่างการประชุมผู้นำเขตเศรษฐกิจเอเปค เมื่อปี 2560 ที่เมืองดานัง ประเทศเวียดนาม ซึ่งเป็นภาพตัด (crop) มาเผยแพร่และบิดเบือนความจริงว่า นายกรัฐมนตรีไทยไม่เข้าใจ และไม่ปฏิบัติตามคำพูดของช่างภาพว่า เป็นการบิดเบือนความจริงเพื่อโจมตีนายกรัฐมนตรี ขอให้ประชาชนตรวจสอบจากภาพเต็มที่ไม่ได้มีการตัดภาพผู้นำท่านอื่นๆ โดยเหตุการณ์ดังกล่าวนั้น นายกรัฐมนตรีของไทยได้ร่วมโบกมือพร้อมกับผู้นำท่านอื่นๆ ด้วย เพียงแต่ในช่วงท้ายผู้นำหลายท่านได้ลดมือลงกันแล้ว จึงดูเหมือนว่ามีผู้นำหลายท่านที่ไม่ได้ยกมือขึ้น อาทิ นางจาซินดา อาร์เดิร์น นายกรัฐมนตรีของนิวซีแลนด์, นายจัสติน ทรูโด นายกรัฐมนตรีของแคนาดา และนายวลาดิมีร์ ปูติน ประธานาธิบดีของรัสเซีย
นายธนกร กล่าวอีกว่า ขอให้ประชาชนรับข่าวสารอย่างมีสติ รอบคอบ ตรวจสอบแหล่งข่าว รวมทั้งรับข่าวสารจากแหล่งข่าวที่น่าเชื่อถือ ทั้งนี้ หากได้ดูคลิปวิดีโอฉบับเต็มจะเห็นได้ว่า นายกรัฐมนตรีไม่ได้มีปัญหาต่อการสื่อสารภาษาอังกฤษ สามารถพูดคุยกับผู้นำหลายๆ ท่านได้อย่างสมบูรณ์ อย่างไรก็ตาม ตนจำเป็นต้องขอชี้แจงเพื่อไม่ให้ประชาชนสับสนและเกิดเป็นความเข้าใจต่อท่านนายกรัฐมนตรี และขอฝากเตือนถึงกลุ่มที่พยายามบิดเบือนและโจมตีนายกรัฐมนตรีด้วยว่า สิ่งที่กำลังทำอยู่นั้นไม่ใช่เรื่องที่ถูกต้อง ขอให้ยุติการกระทำที่ส่งผลเสียต่อผู้อื่นด้วย
วันศุกร์ที่ 19 พฤศจิกายน 2564
นายกฯ เตรียมร่วมงาน "ลอยกระทง" ขอให้ ปชช. ลอยกระทงอย่างมีความสุข ปลอดโรค - ปลอดภัย รณรงค์ "1 ครอบครัว 1 กระทง"
....
วันนี้ (19 พ.ย. 64) เวลา 16.30 น. นายกรัฐมนตรี จะนำคณะรัฐมนตรีร่วมงาน “ลอยกระทงวิถีใหม่ สืบสานประเพณีไทย 1 ครอบครัว 1 กระทง รักษาระยะห่าง สวมหน้ากากอนามัย ปลอดโรค ปลอดภัย” ณ คลองผดุงกรุงเกษม ข้างทำเนียบรัฐบาล
.
พร้อมฝากความปรารถนาดี และขอความร่วมมือประชาชนทุกคนให้ยึดหลัก “ลอยกระทงวิถีใหม่” ปฏิบัติตามมาตรการโควิดฟรีเซ็ตติ้ง (COVID Free Setting) และป้องกันการติดเชื้อครอบจักรวาล (Universal Prevention)
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 28 ตุลาคม 2564
รองปลัดฯ ภานุวัฒน์ เป็นประธานสรุปผลการดำเนินงานโครงการ CSR-DIW Continuous ปี 64 ผ่านระบบอิเล็กทรอนิกส์
นายภานุวัฒน์ ตริยางกรูศรี รองปลัดกระทรวงอุตสาหกรรม เป็นประธานสรุปผลการดำเนินงานโครงการส่งเสริมโรงงานอุตสาหกรรมให้มีความรับผิดชอบต่อสังคมและชุมชนอย่างยั่งยืน (CSR-DIW Continuous) ประจำปี พ.ศ. 2564
รองปลัดฯ ภานุวัฒน์ เป็นประธานสรุปผลการดำเนินงานโครงการ CSR-DIW Continuous ปี 64 ผ่านระบบอิเล็กทรอนิกส์
วันที่ 27 ตุลาคม 2564 เวลา 13.30 น. นายภานุวัฒน์ ตริยางกรูศรี รองปลัดกระทรวงอุตสาหกรรม เป็นประธานสรุปผลการดำเนินงานโครงการส่งเสริมโรงงานอุตสาหกรรมให้มีความรับผิดชอบต่อสังคมและชุมชนอย่างยั่งยืน (CSR-DIW Continuous) ประจำปี พ.ศ. 2564 พร้อมมอบโล่รางวัลและเกียรติบัตรให้แก่สถานประกอบการผ่านระบบอิเล็กทรอนิกส์ โดยมีนายวิษณุ ทับเที่ยง นายสมพล โนดไธสง ผู้ตรวจราชการกระทรวงอุตสาหกรรม นายทาวัน ทวีถาวรสวัสดิ์ ผู้ช่วยปลัดกระทรวงอุตสาหกรรม ผู้บริหารกระทรวงอุตสาหกรรม ผู้ประกอบกิจการโรงงาน และเจ้าหน้าที่ที่เกี่ยวข้องเข้าร่วม ณ ห้องประชุม อก.1 ชั้น 2 อาคารกรมโรงงานอุตสาหกรรม
การจัดงานครั้งนี้มีวัตถุประสงค์เพื่อมอบรางวัลแห่งเกียรติยศ CSR-DIW Awards ร่วมแสดงความยินดีเป็นขวัญกำลังใจให้กับผู้ประกอบกิจการโรงงานอุตสาหกรรมที่เข้าร่วมโครงการฯ และผ่านเกณฑ์มาตรฐานความรับผิดชอบต่อสังคมของกรมโรงงานอุตสาหกรรม (CSR-DIW) และโครงการส่งเสริมโรงงานอุตสาหกรรมให้มีความรับผิดชอบต่อสังคมและชุมชนอย่างยั่งยืน (CSR-DIW Continuous) ประจำปี พ.ศ. 2564
วันพุธที่ 28 กรกฎาคม 2564
นายกฯ วางพานพุ่ม ถวายพระพรชัยมงคล และถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว
นายกฯ วางพานพุ่ม ถวายพระพรชัยมงคล และถวายสัตย์ปฏิญาณเพื่อเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว
วันนี้(28กรกฎาคม2564) เวลา08.30น. ณตึกภักดีบดินทร์ทำเนียบรัฐบาลพลเอกประยุทธ์จันทร์โอชานายกรัฐมนตรีเป็นประธานในพิธีวางพานพุ่มถวายพระพรชัยมงคลและถวายสัตย์ปฏิญาณเพื่อเป็นข้าราชการที่ดีและพลังของแผ่นดินเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว28กรกฎาคม2564 โดยมีรองนายกรัฐมนตรีและรัฐมนตรีประจำสำนักนายกรัฐมนตรีปลัดสำนักนายกรัฐมนตรีเลขาธิการ ก.พ.และผู้แทนข้าราชการพลเรือนเข้าร่วมพิธี
โอกาสนี้นายกรัฐมนตรีและผู้ร่วมพิธีถวายความเคารพหน้าพระบรมฉายาลักษณ์พระบาทสมเด็จพระเจ้าอยู่หัวเสร็จแล้วนายกรัฐมนตรีวางพานพุ่มทองพานพุ่มเงิน เปิดกรวยกระทงดอกไม้หน้าพระบรมฉายาลักษณ์พระบาทสมเด็จพระเจ้าอยู่หัว
จากนั้นนายกรัฐมนตรีกล่าวกราบบังคมทูลถวายพระพรชัยมงคลพร้อมกล่าวนำผู้ร่วมพิธีถวายสัตย์ปฏิญาณเพื่อเป็นข้าราชการที่ดีและพลังของแผ่นดิน
“ขอเดชะฝ่าละอองธุลีพระบาทปกเกล้าปกกระหม่อม
ข้าพระพุทธเจ้าพลเอกประยุทธ์จันทร์โอชานายกรัฐมนตรีในนามของข้าราชการ
และเจ้าหน้าที่ของรัฐทั่วประเทศต่างมีความปลาบปลื้มปิติเป็นล้นพ้นที่ได้มาร่วมกันแสดง
ความจงรักภักดีและถวายสัตย์ปฏิญาณเพื่อเป็นข้าราชการที่ดีและเป็นพลังแผ่นดินเนื่องในโอกาสวันเฉลิมพระชนมพรรษาของใต้ฝ่าละอองธุลีพระบาทวันที่28กรกฎาคมพุทธศักราช2564นี้
ข้าพระพุทธเจ้าทั้งหลายต่างล้วนสำนึกในพระมหากรุณาธิคุณล้นเกล้าล้นกระหม่อมหาที่สุดมิได้ที่ใต้ฝ่าละอองธุลีพระบาททรงทุ่มเทพระวรกายกำลังพระปัญญาบำเพ็ญพระราชกรณียกิจนานัปการด้วยพระราชวิริยอุตสาหะเพื่อประโยชน์สุขแห่งปวงประชาและความวัฒนาสถาพรของประเทศชาติยามบ้านเมืองประสบวิกฤติภัยใดทรงห่วงใยอาทรผองพสกนิกรและได้พระราชทานความช่วยเหลือแก่ผู้ประสบภัยประชาชนผู้ยากไร้เพื่อผ่อนบรรเทาความทุกข์ยากเดือดร้อนซึ่งข้าราชการทุกหน่วยงานได้น้อมนำมาประพฤติปฏิบัติตามด้วยใจตระหนักและจงรักภักดีพระบุญญาบารมีแห่งใต้ฝ่าละอองธุลีพระบาทแผ่ไพศาลปกแผ่นดินและอาณาประชาราษฎร์ให้ผาสุกร่มเย็นโดยทั่วกัน
ในโอกาสอันเป็นมงคลยิ่งนี้ข้าพระพุทธเจ้าทั้งหลายขอตั้งจิตอธิษฐานด้วยความจงรักภักดีขออานุภาพแห่งคุณพระศรีรัตนตรัยและอำนาจแห่งสรรพสิ่งศักดิ์สิทธิ์ในสากลโปรดดลบันดาลประทานชัยมงคลให้ใต้ฝ่าละอองธุลีพระบาททรงพระเจริญพร้อมสิริสวัสดิ์พิพัฒนมงคลพระชนมายุยิ่งยืนนานทรงพระเกษมสำราญพระบรมเดชานุภาพและพระบารมีแผ่ไพศาลสถิตเป็นมิ่งขวัญปกเกล้าเหล่าพสกนิกรตราบกาลนาน
ข้าพระพุทธเจ้าขอพระราชทานพระบรมราชานุญาตนำบรรดาข้าราชการและเจ้าหน้าที่ของรัฐกล่าวถวายสัตย์ปฏิญาณเพื่อสนองพระมหากรุณาธิคุณดังต่อไปนี้
“ข้าพระพุทธเจ้า........(ออกนามของผู้กล่าวแต่ละบุคคล)............ขอถวายสัตย์ปฏิญาณว่าจะประพฤติปฏิบัติตนเป็นข้าราชการที่ดีและพลังของแผ่นดินมีความซื่อสัตย์สุจริตเจริญรอยตามเบื้องพระยุคลบาทมุ่งมั่นแน่วแน่แก้ไขปัญหาของประเทศชาติและประชาชนสร้างสรรค์คุณประโยชน์แก่แผ่นดินและดำเนินชีวิตโดยยึดมั่นในหลักธรรมคำสอนแห่งศาสนาตามแนวทางพระบรมราโชวาทตลอดไป”
ด้วยเกล้าด้วยกระหม่อมขอเดชะ”
นายกรัฐมนตรีและผู้ร่วมพิธีถวายความเคารพหน้าพระบรมฉายาลักษณ์พระบาทสมเด็จพระเจ้าอยู่หัวดนตรีบรรเลงเพลงสรรเสริญพระบารมีนายกรัฐมนตรีนำร้องเพลงสดุดีจอมราชา2จบเป็นอันเสร็จพิธี
__________
กลุ่มประชาสัมพันธ์และเผยแพร่สำนักโฆษก
วันศุกร์ที่ 19 พฤศจิกายน 2564
สธ. จับตา 13 จังหวัด ติดเชื้อเกิน 100 รายต่อวัน ย้ำเข้มเฝ้าระวังควบคุมโรค
กระทรวงสาธารณสุข เผย มี 13 จังหวัดต้องจับตา พบผู้ติดเชื้อรายใหม่เกิน 100 รายต่อวัน ย้ำเฝ้าระวังอย่างเข้มข้น พร้อมเร่ง 3 มาตรการ ได้แก่ สำรวจและนำประชาชนเข้ารับการฉีดวัคซีน อำนวยความสะดวกและให้ข้อมูลที่ถูกต้องเพื่อสร้างความมั่นใจในการรับวัคซีน
วันนี้ (19 พฤศจิกายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค พร้อมด้วยนายแพทย์เอกชัย เพียรศรีวัชรา โฆษกกรมอนามัย ร่วมแถลงข่าวสถานการณ์โควิด 19 และการฉีดวัคซีน โดยนายแพทย์เฉวตสรร กล่าวว่า สถานการณ์โควิด 19 วันนี้มีผู้ป่วยรักษาหาย 7,655 ราย
ผู้ติดเชื้อรายใหม่ 6,855 ราย เสียชีวิต 55 ราย ผู้เสียชีวิตต่ำกว่า 100 ราย มากกว่า 2 สัปดาห์ ส่วนผู้ป่วยที่มีอาการปอดอักเสบและต้องใช้ท่อช่วยหายใจมีแนวโน้มลดลงเช่นกัน ทั้งนี้ พบจังหวัดที่ต้องเฝ้าระวังอย่างเข้มข้น 13 จังหวัด เนื่องจากพบผู้ติดเชื้อสูงกว่า 100 ราย ได้แก่ สงขลา ตรัง สุราษฎร์ธานี กระบี่ นครศรีธรรมราช ขอนแก่น สระแก้ว นครราชสีมา สระบุรี อุบลราชธานี อุดรธานี กาญจนบุรี และประจวบคีรีขันธ์
สำหรับการฉีดวัคซีนโควิด 19 ให้ได้ตามเป้าหมาย 100 ล้านโดสในสิ้นเดือนพฤศจิกายนนี้ ได้เร่งให้คณะกรรมการโรคติดต่อจังหวัด/กทม. ดำเนินการ 3 มาตรการ ได้แก่ 1)ให้หน่วยงานชุมชน ท้องถิ่นต่างๆ สำรวจประชาชนที่ยังไม่ได้รับการฉีดวัคซีน ให้ได้รับการฉีดอย่างทั่วถึง 2)ให้หน่วยบริการ โรงพยาบาล อำนวยความสะดวกแก่ผู้มารับการฉีด 3)ให้ผู้เกี่ยวข้องให้ข้อมูลที่ถูกต้องเกี่ยวกับวัคซีน เพื่อสร้างความมั่นใจแก่ประชาชน นอกจากนี้ ได้ย้ำการฉีดวัคซีนในพื้นที่นำร่องท่องเที่ยวเพื่อสร้างความปลอดภัยแก่ประชาชนและผู้เดินทางมาในพื้นที่เพื่อให้ประเทศกลับสู่การขับเคลื่อนเศรษฐกิจและประชาชนดำเนินชีวิตในภาวะปกติได้โดยเร็ว
“ขอย้ำว่าวัคซีนปลอดภัยสูง และทุกพื้นที่ระบบการฉีดวัคซีนมีความพร้อม ขอให้ประชาชนมั่นใจเช่น อาการแพ้รุนแรง จะมีโอกาสเกิดขึ้นช่วง 30 นาทีแรก จึงกำหนดให้พักสังเกตอาการก่อนให้กลับ ส่วนอาการปวดเจ็บ กล้ามเนื้อ ปวดศีรษะ ที่เกิดขึ้นใน 7 วัน ส่วนใหญ่หายได้เอง แม้แต่อาการกล้ามเนื้อหัวใจอักเสบที่มีรายงานในเด็กนักเรียนบ้าง ก็เป็นอัตราที่ต่ำกว่าต่างประเทศ แต่อย่างไรก็ตาม ขอให้หลีกเลี่ยงการออกกำลังกายหนักภายหลังการฉีด” นายแพทย์เฉวตสรร กล่าว
ทั้งนี้ ภาพรวมการฉีดวัคซีนโควิด 19 ตั้งแต่วันที่ 28 กุมภาพันธ์ – 18 พฤศจิกายน 2564 สะสม 87,654,904 โดส ฉีดเข็มที่ 1 จำนวน 46,248,417 ราย เข็มที่ 2 จำนวน 38,421,936 ราย และเข็ม 3 จำนวน 2,984,551 ราย
ด้านนายแพทย์เอกชัย เพียรศรีวัชรา โฆษกกรมอนามัย กล่าวถึงความก้าวหน้าการป้องกันโควิด 19 ในหญิงตั้งครรภ์และทารก ตั้งแต่ 1 เมษายน – 12 พฤศจิกายน พบผู้ติดเชื้อที่เป็นสตรีมีครรภ์ 5,516 รายส่วนใหญ่พบใน กทม. ปริมณฑลและภาคใต้ ในจำนวนนี้คลอดแล้ว 3,127 ราย คิดเป็นร้อยละ 53 ส่วนใหญ่ผ่าตัดคลอด ทารกที่คลอดติดเชื้อ 238 ราย ส่วนใหญ่ติดจากการสัมผัสโดยตรงหลังคลอด คิดเป็นร้อยละ 7 มีมารดาเสียชีวิต 102 ราย และทารกเสียชีวิตตามมารดา 51 ราย ส่วนการฉีดวัคซีนในสตรีมีครรภ์ เข็มแรกฉีดแล้วจำนวน 86,602 ราย เข็ม 2 จำนวน 66,784 และเข็ม 3 จำนวน 1,009 ราย ทั้งนี้จากข้อมูลพบว่า สตรีมีครรภ์ที่ติดเชื้อกว่าร้อยละ 92 ไม่ได้รับวัคซีน และไม่พบการเสียชีวิตในสตรีมีครรภ์ที่ได้รับวัคซีน ครบ 2 เข็ม แต่มีอาการป่วยเล็กน้อยเตรียมเร่งฉีดเชิงรุกแก่หญิงตั้งครรภ์ที่ยังไม่ได้รับวัคซีนและบุคคลในครอบครัวเพื่อป้องกันการรับและแพร่เชื้อ
****************************** 19 พฤศจิกายน 2564
วันอังคารที่ 21 ธันวาคม 2564
คณะคนบันเทิง/กลุ่มศิลปินกลางคืน เข้าเยี่ยมคารวะนายกรัฐมนตรี  ขอบคุณ "นายกฯ" ไม่ทิ้งคนบันเทิง กลางคืน ให้ ก. แรงงานเร่งช่วยเหลือเยียวยาศิลปิน/คนบันเทิงกลางคืน
คณะคนบันเทิง/กลุ่มศิลปินกลางคืน เข้าเยี่ยมคารวะนายกรัฐมนตรี  ขอบคุณ "นายกฯ" ไม่ทิ้งคนบันเทิง กลางคืน ให้ ก. แรงงานเร่งช่วยเหลือเยียวยาศิลปิน/คนบันเทิงกลางคืน
วันนี้ (21 ธันวาคม 2564) เวลา 08.00 น. ณ ห้องสีม่วง ตึกไทยคู่ฟ้า ทำเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้นายสุชาติ ชมกลิ่น รัฐมนตรีว่าการกระทรวงแรงงาน นำกลุ่มคนบันเทิงกลางคืน นักดนตรี ศิลปิน ประกอบไปด้วย ช. อ้น ณ บางช้าง อาจารย์ไข่ (มาลี ฮวนน่า) นายเกียรติคุณ วีระพงษ์ประดิษฐ์ นางสุดา ชื่นบาน และบ่าววี พร้อมด้วย ตัวแทนผู้จัดงานคอนเสิร์ต อีเว้นท์ นายธเนศ สุขวัฒน์ และ นายวรพจน์ นิ่มวิจิตร เข้าพบเพื่อขอบคุณนายกรัฐมนตรีที่ให้การช่วยเหลือเยียวยาคณะคนบันเทิง โดยมีนายดิสทัต โหตระกิตย์ เลขาธิการนายกรัฐมนตรี ที่ปรึกษารัฐมนตรีว่าการกระทรวงแรงงาน และปลัดกระทรวงแรงงาน เข้าร่วม โดย นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญ ดังนี้
นายกรัฐมนตรีกล่าวว่า ทุกฝ่ายต่างต้องขอบคุณซึ่งกันและกัน โดยเฉพาะศิลปินอิสระ กลุ่มคนบันเทิง ที่เข้าใจการทำงานของรัฐบาล ซึ่งต้องบริหารสถานการณ์ที่ไม่ปกติ บางส่วนอาจมีความล่าช้าไปบ้างเนื่องจากกฎระเบียบต่าง ๆ และรัฐบาลให้ความสำคัญในการใช้เงินกู้ ให้มีประสิทธิภาพตามกฏหมาย ซึ่งปัญหาที่ผ่านมา คือ ศิลปินอิสระไม่ได้ขึ้นทะเบียนในระบบประกันสังคม จึงเร่งให้รัฐมนตรีว่าการกระทรวงแรงงาน ร่วมกับรัฐมนตรีว่าการกระทรวงวัฒนธรรม จัดทำข้อมูลแบบ Big Data โดยขอให้มีการรวมกลุ่มกันเพื่อจัดตั้งสถาบันหรืออกลุ่มที่ชัดเจนตามกฏหมาย เพื่อให้เข้าถึงการช่วยเหลือของภาครัฐ
ทั้งนี้ นายกรัฐมนตรียืนยันว่าที่ผ่านมาได้พิจารณามาตรการเพื่อช่วยเหลือกลุ่มคนกลางคืนอยู่เสมอ ซึ่งขณะนี้ก็มีการเปิดให้แสดงดนตรีสดได้แล้วในสถานที่หรือร้านอาหารที่มีลักษณะเปิดโล่ง จึงต้องขอความร่วมมือให้ทุกคนร่วมกันปฏิบัติตามมาตรการเพื่อป้องกันไม่ให้มีการแพร่ระบาดในช่วงสิ้นปี เพราะอยากให้ประชาชนได้ใช้เวลาในช่วงปีใหม่อย่างมีความสุข ซึ่งนายกรัฐมนตรีจะบริหารสถานการณ์ในภาพรวม เพื่อป้องกันการแพร่ระบาดของไวรัสโควิด-19 สายพันธุ์โอมิครอนที่กำลังระบาดในหลายประเทศตอนนี้ด้วย
โอกาสนี้ ผู้แทนกลุ่มคนบันเทิง กล่าวขอบคุณนายกรัฐมนตรีที่คิดถึงกลุ่มศิลปินอิสระที่ทำงานกลางคืน หรือนักร้อง นักแสดงตลก ที่ได้รับผลกระทบจากสถานการณ์การแพร่ระบาดของโรคโควิด-19 ซึ่งได้ติดตามการทำงานของนายกรัฐมนตรีและรัฐบาล เข้าใจว่า นายกรัฐมนตรีไม่ได้ละเลยและเร่งให้ความช่วยเหลือพี่น้องศิลปินคนบันเทิง วันนี้ จึงขอมามอบช่อดอกไม้แด่นายกรัฐมนตรีเพื่อเป็นการขอบคุณด้วย
วันพฤหัสบดีที่ 29 กรกฎาคม 2564
“ชัยวุฒิ” ไฟเขียวแต่งตั้งคณะทำงานเฉพาะกิจฯ เพิ่มประสิทธิภาพงานปราบเฟคนิวส์
“ชัยวุฒิ” ไฟเขียวแต่งตั้งคณะทำงานเฉพาะกิจฯ เพิ่มประสิทธิภาพงานปราบเฟคนิวส์
“ชัยวุฒิ”รมว.ดีอีเอสนั่งหัวโต๊ะประชุมคกก.ป้องกันฯการเผยแพร่ข้อมูลเท็จทางโซเชียลครั้งที่4เคาะแต่งตั้งคณะทำงานเฉพาะกิจฯเตรียมมัดรวมมาตรการทางปกครอง-ภาษี-สังคมเป็นเครื่องมือเชิงนโยบายเพิ่มประสิทธิภาพแก้ไขปัญหาและปราบปรามข่าวปลอม
นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)กล่าวว่าในการประชุมคณะกรรมการป้องกันปราบปรามและแก้ไขปัญหาการเผยแพร่ข้อมูลเท็จทางสื่อสังคมออนไลน์ครั้งที่4/2564ที่ประชุมได้พิจารณาการแต่งตั้ง“คณะทำงานเฉพาะกิจจัดทำข้อเสนอแนะเชิงนโยบายเพื่อเพิ่มประสิทธิภาพในการบริหารจัดการการแก้ไขปัญหาการเผยแพร่ข้อมูลเท็จทางสื่อสังคมออนไลน์”ผู้ทรงคุณวุฒิจากภาคส่วนที่เกี่ยวข้องโดยครอบคลุมด้านการปกครองภาษีและสังคมอีกด้วย
โดยคณะทำงานชุดนี้จะมีหน้าที่จัดทำข้อเสนอแนะเชิงนโยบายแก่หน่วยราชการที่เกี่ยวข้องในการทำมาตรการทางปกครองมาตรการทางภาษีและมาตรการสังคมมาใช้เพื่อเพิ่มประสิทธิภาพในการป้องกันปราบปรามและแก้ไขปัญหาการเผยแพร่ข้อมูลเท็จทางสื่อสังคมออนไลน์อย่างมีประสิทธิภาพและทันเหตุการณ์อีกทั้งสนับสนุนการทำงานของศูนย์ต่อต้านข่าวปลอมให้สามารถปฏิบัติงานได้อย่างรวดเร็วและมีการประสานกับศูนย์ต่อต้านประจำแต่ละกระทรวงอย่างใกล้ชิด
นอกจากนี้ที่ประชุมยังได้รับทราบรายงานสถิติการดำเนินงานระงับข้อมูลคอมพิวเตอร์ที่ไม่เหมาะสมในช่วงเดือนมิ.ย.-ก.ค. 64โดยจากการที่กระทรวงดิจิทัลฯยื่นคำร้องและแจ้งความดำเนินคดีมีคำสั่งศาลให้ระงับแล้ว8คำสั่งรวม94ยูอาร์แอลอยู่ระหว่างกระบวนการพิจารณาของศาล8คำร้องรวม145ยูอาร์แอลและมีการแจ้งความดำเนินคดีผู้กระทำความผิดนำเข้าข้อมูลไม่เหมาะสมรวม54ยูอาร์แอล/บัญชีรายชื่อ
ขณะที่ผลการดำเนินงานด้านการป้องกันปราบปรามในช่วงเดียวกันภายใต้การดำเนินงานของศูนย์ปราบปรามอาชญากรรมทางเทคโนโลยีสารสนเทศ(ศปอส.ตร.)หรือPCTและกองบัญชาการตำรวจสืบสวนสอบสวนอาชญากรรมทางเทคโนโลยี(บช.สอท.)ตรวจสอบการกระทำความผิดและดำเนินคดีที่เกี่ยวกับการเสนอข่าวอันไม่เป็นความจริงตามพ.ร.บ.คอมพิวเตอร์ฯพ.ศ. 2550และที่แก้ไขเพิ่มเติมและพ.ร.ก.การบริหารราชการในสถานการณ์ฉุกเฉินพ.ศ. 2548มีจำนวนทั้งสิ้น35ยูอาร์แอล
“อีกหนึ่งกลไกสำคัญที่จะช่วยแก้ปัญหาข่าวปลอมคือความร่วมมือร่วมใจของประชาชนและผู้ใช้โซเชียลมีเดียอยากให้ช่วยกันแจ้งเบาะแสเข้ามายังศูนย์ต่อต้านข่าวปลอมโดยสามารถแจ้งมาได้ที่บัญชีไลน์ทางการของศูนย์ฯซึ่งปัจจุบันสมาชิกจำนวน2,409,640 บัญชีขอเชิญชวนทุกท่านร่วมกันต่อต้านข่าวปลอมกับศูนย์ต่อต้านข่าวปลอมที่ไลน์@antifakenewscenterเพื่อความสงบเรียบร้อยของสังคม”นายชัยวุฒิกล่าว
*********
วันอาทิตย์ที่ 19 มิถุนายน 2565
"อนุชา" เผย สลากดิจิทัล งวดวันที่ 1 ก.ค 65 จำนวน  5,151,500 ฉบับ ขายผ่านแอป "เป๋าตัง" หมดแล้ว เตรียมหารือเพิ่มสลากฯ เข้าในระบบมากขึ้น
"อนุชา" เผย สลากดิจิทัล งวดวันที่ 1 ก.ค 65 จำนวน  5,151,500 ฉบับ ขายผ่านแอป "เป๋าตัง" หมดแล้ว เตรียมหารือเพิ่มสลากฯ เข้าในระบบมากขึ้น
วันนี้ 19 มิ.ย. 65 นายอนุชา นาคาศัย รัฐมนตรีประจำสำนักนายกรัฐมนตรี ประธานคณะกรรมการแก้ไขปัญหาการจำหน่ายสลากเกินราคา เปิดเผย ยอดจำหน่ายสลากดิจิทัลผ่านแอป "เป๋าตัง" ทั้งหมด 5,151,500 ฉบับ จากตัวแทนจำหน่าย 10,303 ราย ถูกจำหน่ายหมดแล้ว ผ่านการซื้อของประชาชนจำนวน 987,786 คน เตรียมประชุมคณะกรรมการฯ ในวันอังคารที่ 21 มิถุนายนนี้ เพื่อเพิ่มจำนวนสลากเข้าสู่ระบบการจำหน่ายผ่านแอป "เป๋าตัง" มากขึ้น
นายอนุชาฯ กล่าวว่า ถือว่าประสบความสำเร็จอย่างมากในการแก้ไขปัญหา สลากฯ ราคา 80 บาทมีอยู่จริง ประชาชนให้ความสนใจสนับสนุนระบบของการขายสลากดิจิทัลผ่านแอป "เป๋าตัง" และประชาชนเชื่อมั่นต่อระบบ สร้างความเป็นธรรมระหว่างผู้ซื้อกับผู้ขาย ทั้งนี้ การขึ้นเงินรางวัลงวดที่ผ่านมาเป็นไปด้วยความเรียบร้อย ไม่ยุ่งยาก ถือเป็นการตอกย้ำถึงความพร้อมในการดำเนินการ ตอบโจทย์ความต้องการของประชาชน
นายอนุชาฯ ยืนยันวัตถุประสงค์ของการขายสลากดิจิทัลราคา 80 บาท เพราะต้องการแก้ปัญหาสลากเกินราคา และเป็นทางเลือกให้กับประชาชน ตามข้อสั่งการของ พลเอก ประยุทธ์ จันทร์โอชา นายกรัฐมนตรีที่ไม่ต้องการให้ประชาชนถูกเอารัดเอาเปรียบเรื่องราคาสลากกินแบ่งรัฐบาล
......................
วันพุธที่ 22 กันยายน 2564
คกก.บริหารโครงการสนับสนุนสินเชื่อผู้ประกอบการผลิตผลิตภัณฑ์ยางพิจารณาอนุมัติจ่ายเงินชดเชยดอกเบี้ยของผู้เข้าร่วมโครงการฯ
คกก.บริหารโครงการสนับสนุนสินเชื่อผู้ประกอบการผลิตผลิตภัณฑ์ยางพิจารณาอนุมัติจ่ายเงินชดเชยดอกเบี้ยของผู้เข้าร่วมโครงการฯ พร้อมปรับปรุงองค์ประกอบคำสั่งแต่งตั้งคณะกรรมการโครงการสนับสนุนสินเชื่อฯวงเงิน 25,000 ล้านบาท
เมื่อวันที่ 21 ก.ย. 64 นายประยูรอินสกุลรองปลัดกระทรวงเกษตรและสหกรณ์เป็นประธานการประชุมคณะกรรมการบริหารโครงการสนับสนุนสินเชื่อผู้ประกอบการผลิตผลิตภัณฑ์ยางครั้งที่ 4/2564 ผ่านระบบออนไลน์ (VDO Conference) โดยที่ประชุมได้มีการนำเสนอผลการดำเนินงานและพิจารณาประเด็นสำคัญได้แก่
1) ติดตามการดำเนินงานตามมติที่ประชุมของคณะกรรมการบริหารโครงการสนับสนุนสินเชื่อผู้ประกอบการผลิตผลิตภัณฑ์ยาง
2) รับทราบรายงานผลการดำเนินงานโครงการสนับสนุนสินเชื่อผู้ประกอบการผลิตผลิตภัณฑ์ยาง
3) รับทราบรายงานผลการประชุมคณะกรรมการเพื่อพิจารณาดำเนินการเกี่ยวกับการจ่ายเงินชดเชยดอกเบี้ยโครงการสนับสนุนสินเชื่อผู้ประกอบการผลิตผลิตภัณฑ์ยาง
4) พิจารณาอนุมัติจ่ายเงินชดเชยดอกเบี้ยของผู้เข้าร่วมโครงการสนับสนุนสินเชื่อผู้ประกอบการผลิตผลิตภัณฑ์ยาง
5) พิจารณาปรับปรุงองค์ประกอบคำสั่งกระทรวงเกษตรและสหกรณ์ที่ 568/2560 เรื่องแต่งตั้งคณะกรรมการโครงการสนับสนุนสินเชื่อผู้ประกอบการผลิตผลิตภัณฑ์ยางวงเงินสินเชื่อ 25,000 ล้านบาท
และ 6) การขอผ่อนผันหลักเกณฑ์และเงื่อนไขโครงการสนับสนุนสินเชื่อผู้ประกอบการผลิตผลิตภัณฑ์ยาง
วันอังคารที่ 14 กันยายน 2564
เริ่มแล้ว... รณรงค์ฉีดวัคซีนโควิดให้หญิงตั้งครรภ์ ตั้งเป้า "1 เดือน 1 แสนราย"
....
กระทรวงสาธารณสุข เร่งรณรงค์ให้หญิงตั้งครรภ์เข้ารับวัคซีนป้องกันโควิด-19 อย่างทั่วถึง ภายใต้กิจกรรมเดือนแห่งการรณรงค์หญิงตั้งครรภ์เข้ารับการฉีดวัคซีนโควิด-19 โดยมีเป้าหมาย “1 เดือน 1 แสนราย” เริ่มตั้งแต่วันที่ 13 ก.ย. - 13 ต.ค. นี้
.
เนื่องจากหญิงตั้งครรภ์ถือเป็นกลุ่มเสี่ยงที่ควรได้รับวัคซีนป้องกันโรคโควิด-19 ให้ครอบคลุมมากที่สุด เพื่อลดการป่วยรุนแรง ลดการเสียชีวิต ปัจจุบันหญิงตั้งครรภ์ที่ติดเชื้อโควิด-19 มีอัตราการเสียชีวิตอยู่ที่ ร้อยละ 2 ล่าสุด ไทยมีหญิงตั้งครรภ์อายุครรภ์เกิน 3 เดือนไปแล้ว ราว 500,000 ราย ซึ่งในจำนวนนี้ได้รับวัคซีนเพียง 68,435 ราย เท่านั้น
.
ดังนั้น จึงขอเชิญหญิงตั้งครรภ์ที่มีอายุครรภ์มากกว่า 12 สัปดาห์ หรือ 3 เดือน ติดต่อสถานพยาบาลใกล้บ้าน เพื่อเข้ารับการฉีดวัคซีนได้ทันที โดยไม่ต้องลงทะเบียนล่วงหน้า ตั้งแต่บัดนี้เป็นต้นไป
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 15 กุมภาพันธ์ 2565
สธ. เผย EU รับรอง Thailand Digital Health Pass ใช้เดินทางเข้าได้ 60 ประเทศ
.....
กระทรวงสาธารณสุข (สธ.) เผยถึงการใช้ Digital Health Pass บนระบบหมอพร้อม ที่สามารถใช้เดินทางในกลุ่มประเทศสหภาพยุโรป (EU) ได้กว่า 60 ประเทศ/ดินแดน หลังประเทศไทยได้พัฒนาเอกสารรับรองเกี่ยวกับโควิด-19 ให้เท่าเทียมกับเอกสารของ EU (EU Digital COVID Certificate) ซึ่งได้รับการขึ้นทะเบียนเอกสารรับรองฯ เมื่อวันที่ 21 ธ.ค. 64 ที่ผ่านมา
.
ส่งผลให้ผู้ที่อาศัยอยู่ในประเทศไทยสามารถใช้ Thailand Digital Health Pass แสดงสถานะสุขภาพเกี่ยวกับโควิด-19 ก่อนเดินทางสู่กลุ่มประเทศ EU รวมถึงใช้แสดงข้อมูลก่อนเข้าร่วมกิจกรรมต่าง ๆ ในประเทศเหล่านั้น เป็นการอำนวยความสะดวกประชาชนโดยไม่มีค่าใช้จ่ายและไม่ต้องขอเอกสารรับรองอื่น ๆ อีก ขณะที่ สธ. สามารถติดตามและตรวจสอบสถานะสุขภาพของนักเดินทางจากประเทศกลุ่มสหภาพยุโรปที่เดินทางเข้ามาในไทยได้เช่นกัน
.
Thailand Digital Health Pass จะแสดงข้อมูลสำคัญ 2 ส่วน คือ
1.ข้อมูลจำเป็นในการยืนยันตัวตน ได้แก่ ชื่อ - นามสกุล เลขประจำตัวประชาชน อายุ สัญชาติ หมายเลขหนังสือเดินทาง (ถ้ามี)
2.ข้อมูลเกี่ยวกับโควิด-19 ได้แก่ ข้อมูลการฉีดวัคซีน ข้อมูลการตรวจหาเชื้อโควิด ข้อมูลการหายป่วยจากโควิด ในรูปแบบ QR Code ที่มีลายเซ็นอิเล็กทรอนิกส์กำกับ
.
อ่านเพิ่มเติม คลิกhttps://www.thaigov.go.th/news/contents/details/51421
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 26 พฤษภาคม 2565
ดีอีเอส จัด I-Share ครั้งที่ 2 หัวข้อ “การทำแอปพลิเคชัน ให้ประสบความสำเร็จ เสริมทักษะบุคลากรสร้างองค์กรแห่งการเรียนรู้
ดีอีเอส จัด I-Share ครั้งที่ 2 หัวข้อ “การทำแอปพลิเคชัน ให้ประสบความสำเร็จ เสริมทักษะบุคลากรสร้างองค์กรแห่งการเรียนรู้
เมื่อวันที่ 26 พฤษภาคม 2565 นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานเปิดกิจกรรม I-Share ครั้งที่ 2 พร้อมให้เกียรติเป็นวิทยากรบรรยายถ่ายทอดองค์ความรู้และประสบการณ์ ในหัวข้อเรื่อง “การทำแอปพลิเคชัน ให้ประสบความสำเร็จ ณ ห้องประชุม 801 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม ซึ่งเป็นการดำเนินกิจกรรมภายใต้โครงการบริหารจัดการองค์ความรู้ของสำนักงานปลัดกระทรวงดิจิทัลฯเพื่อพัฒนาการจัดการความรู้ขององค์กรให้ก้าวสู่การสร้างองค์กรแห่งการเรียนรู้ ปลูกฝังวัฒนธรรมการเรียนรู้ด้วยกิจกรรมส่งเสริมการเรียนรู้ต่างๆ ในเชิงรุกที่หลากหลาย อีกทั้งเป็นการแลกเปลี่ยนเรียนรู้ของบุคลากรภายในหน่วยงาน สป.ดศ. และหน่วยงานในสังกัด สามารถนำความรู้ที่ถ่ายทอดไปใช้ในการปฏิบัติงานได้อย่างมีประสิทธิภาพ
***********************
วันศุกร์ที่ 3 ธันวาคม 2564
คลังเตือนข่าวปลอม แจงไม่ได้มีการจ่ายเงินเยียวยารอบใหม่ 15,000 บาท
ตามที่มีข้อความส่งต่อกันในสื่อสังคมออนไลน์ต่าง ๆ เกี่ยวกับประเด็นรัฐบาลเตรียมจ่ายเงินเยียวยาให้แก่เจ้าบ้าน 15,000 บาท ซึ่งประเด็นดังกล่าวนั้น เป็นข้อมูลข่าวปลอมอันเป็นเท็จ
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ตามที่มีข้อความส่งต่อกันในสื่อสังคมออนไลน์ต่าง ๆ เกี่ยวกับประเด็นรัฐบาลเตรียมจ่ายเงินเยียวยาให้แก่เจ้าบ้าน 15,000 บาท ซึ่งประเด็นดังกล่าวนั้น เป็นข้อมูลข่าวปลอมอันเป็นเท็จ
“กรณีที่มีการแชร์ข้อมูลถึงมาตรการเยียวยารอบใหม่ ใครเป็นเจ้าบ้าน รับเงิน 15,000 บาททางกระทรวงการคลัง โดยสำนักงานเศรษฐกิจการคลัง ตรวจสอบแล้วพบว่าข้อมูลข้างต้นไม่เป็นความจริง ขณะนี้ กระทรวงการคลังยังคงใช้ชุดมาตรการเยียวยาเดิมที่เคยออกมาก่อนหน้านี้ เช่น โครงการเพิ่มกำลังซื้อให้แก่ผู้มีบัตรสวัสดิการแห่งรัฐ ระยะที่ 3 โครงการเพิ่มกำลังซื้อให้แก่ กลุ่มผู้ต้องการความช่วยเหลือเป็นพิเศษ และยังไม่ได้มีมาตรการเยียวยาใหม่ ๆ ออกมา
ดังนั้นขอให้ประชาชนอย่าหลงเชื่อ และขอความร่วมมือไม่ส่ง หรือแชร์ข้อมูลดังกล่าวต่อในช่องทางสื่อสังคมออนไลน์ต่างๆ และเพื่อให้ประชาชนได้รับข้อมูลข่าวสารจากกระทรวงการคลัง สามารถติดตามได้ที่เว็บไซต์ www.mof.go.th หรือโทร.1689”
สำนักงานเศรษฐกิจการคลัง
โทร. 02 273 9020